b'\n_START_ARTICLE_\nRe\xc5\xbeisierius\n_START_PARAGRAPH_\nRe\xc5\xbeisierius (pranc. r\xc3\xa9gisseur \xe2\x80\x93 galva; lot. rego \xe2\x80\x93 vadovauju) \xe2\x80\x93 \xc5\xbemogus, tiesiogiai atsakantis u\xc5\xbe kino ar televizijos filmo gamyb\xc4\x85 ir k\xc5\xabrim\xc4\x85, teatro ar radijo spektaklio (laidos) pastatym\xc4\x85._NEWLINE_Re\xc5\xbeisierius vadovauja darbui, susijusiam su kino film\xc5\xb3, televizijos ar radijo laid\xc5\xb3, teatro ar radijo vaidinim\xc5\xb3 k\xc5\xabrimu taip pat r\xc5\xabpinasi rengini\xc5\xb3 menine visuma. Re\xc5\xbeisierius atrenka aktorius atskiriems vaidmenims, aptaria su jais vaidmenis ir vadovauja jiems repeticij\xc5\xb3 metu._NEWLINE_Ta\xc4\x8diau re\xc5\xbeisierius ne visada turi u\xc5\xbe visk\xc4\x85 atsakyti. Re\xc5\xbeisierius da\xc5\xbeniausiai renkamas prodiuserio, kurio u\xc5\xbeduotis atlikti visas s\xc4\x85lygas, kurias pateikia kino studija ar kita kompanija. Re\xc5\xbeisierius yra universalus specialistas, turintis vizualin\xc4\x99 ir plastin\xc4\x99 vaizduot\xc4\x99, menini\xc5\xb3 ir organizacini\xc5\xb3 geb\xc4\x97jim\xc5\xb3, gebantis \xc4\xafk\xc5\xabnyti savo arba prodiuserio ar u\xc5\xbesakovo id\xc4\x97jas scenoje ir ekrane.\xc2\xa0\n_START_SECTION_\nTelevizijos re\xc5\xbeisierius\n_START_PARAGRAPH_\nTelevizijos re\xc5\xbeisieriaus specialyb\xc4\x97 tiesiogiai susieta su technikos pl\xc4\x97tra: kuo technika \xc4\xafmantresn\xc4\x97, tuo televizijos re\xc5\xbeisierius turi daugiau galimybi\xc5\xb3 savo darb\xc4\x85 atlikti \xc4\xafdomiau ir \xc5\xa1iuolaiki\xc5\xa1kiau._NEWLINE_Da\xc5\xbeniausiai ne scenaristas ir net ne prodiuseris, bet televizijos re\xc5\xbeisierius suformuoja galutin\xc4\xaf rezultat\xc4\x85, tad \xc5\xbei\xc5\xabrovas \xc5\xbei\xc5\xabri re\xc5\xbeisieriaus akimis, pamatydamas tai, k\xc4\x85 profesionalas \xe2\x80\x9e\xc4\xafd\xc4\x97jo\xe2\x80\x9c \xc4\xaf kadr\xc4\x85.\n_START_SECTION_\nGarso re\xc5\xbeisierius\n_START_PARAGRAPH_\nTai \xc5\xbemogus, dirbantis su techniniais garso ir muzikos \xc4\xafra\xc5\xa1\xc5\xb3 aspektais. Jis geba apdoroti, atkurti, perra\xc5\xa1yti, skaitmenizuoti, rekonstruoti, restauruoti, redaguoti, atkurti bei transformuoti gars\xc4\x85 pasitelkdamas ekvalizacij\xc4\x85 ir elektroninius efektus. Garso re\xc5\xbeisierius atsakingas u\xc5\xbe mikrofon\xc5\xb3 statym\xc4\x85, stiprintuv\xc5\xb3 ir garso lygio reguliavim\xc4\x85. Jis gali dirbti film\xc5\xb3, radijo bei \xc5\xbeaidim\xc5\xb3 industrijose, televizijoje, muzikos \xc4\xafra\xc5\xa1\xc5\xb3 studijoje, gyvo garso koncertuose ir teatruose.'